Tere päevast, lugupeetud Riigikogu! Alustame Riigikogu täiskogu I istungjärgu teise töönädala esmaspäevast istungit. Hea Riigikogu! Seoses Riigikogu liikme Mihhail Kõlvarti volituste lõppemisega tema nimetamise tõttu Tallinna Linnavalitsuse liikmeks asus alates s.a 8. aprillist Riigikogu liikmeks asendusliige Tarmo Tamm. Järgnevalt on meil meeldiv võimalus ära kuulata uue Riigikogu liikme ametivanne. Palun!
Väga austatud Riigikogu esimees! Austatud Riigikogu! Asudes täitma oma kohustusi Riigikogu liikmena Riigikogu XII koosseisus, annan vande jääda ustavaks Eesti Vabariigile ja tema põhiseaduslikule korrale. [[Aplaus.]]
Head kolleegid! Nüüd on aeg üle anda eelnõusid ja arupärimisi. Kõigepealt ma kutsun kõnepulti Vabariigi Valitsuse esindaja härra Aivar Rahno.
Austatud Riigikogu esimees! Austatud Riigikogu! Vabariigi Valitsus algatab täna kaks eelnõu: esimesena väärtpaberituru seaduse ja sellega seonduvalt teiste seaduste muutmise seaduse eelnõu, mille menetlemisel esindab valitsust rahandusminister Jürgen Ligi, ja teisena äriseadustiku ja sellega seonduvalt teiste seaduste muutmise seaduse eelnõu. Selle eelnõu menetlemisel esindab valitsust justiitsminister Kristen Michal. Tänan!
Aitäh! Palun, kolleeg Jüri Ratas!
Austatud Riigikogu esimees! Head ametikaaslased! Annan Keskerakonna fraktsiooni nimel üle kaks arupärimist. Arupärimiste sisu on üks, kuid küsimused on erinevad. Kõigepealt arupärimine peaminister Andrus Ansipile. Koalitsioonilepe lubab alates 1. jaanuarist 2013 kaotada maamaksu kodualusele maale tiheasustusega piirkonnas kuni 1500 ruutmeetri ulatuses ja hajaasustusega piirkonnas kuni 2 ha ulatuses. Keskvalitsuse maksutulude vähenemist lubatakse alles 2015. aastast. Teadaolevalt on Eesti juba 1994. aastal ratifitseeritud Euroopa kohaliku omavalitsuse hartaga võtnud endale kohustuse tagada kohaliku omavalitsuse piisav tulubaas neile seadusega pandud ülesannete täitmiseks, ja seda ilma lisatingimusi seadmata. Samuti on meil eelmise aasta algusest, 16. märtsist 2010. aastast Riigikohtu otsus nr 3-4-1-8-09 kohalike omavalitsuste suhtes riiklike ja kohalike ülesannete piiritlemisel valitseva ebamäärasuse kohta. Kohtu otsuses tunnistatakse põhiseadusega vastuolus olevaks selliste õigustloovate aktide andmata jätmine, mis sätestaksid, millised seadusega kohaliku omavalitsuse üksusele pandud kohustused on omavalitsuslikud ja millised riiklikud. Oleme oma arupärimises esitanud peaminister Andrus Ansipile kaheksa küsimust. Analoogse sisuga arupärimise, kus on kolm küsimust, esitab meie fraktsioon ka riigikontrolör Mihkel Oviirile. Me soovime teada, kuidas ta hindab sellises kontekstis riigijuhtimise võimekust. Teiseks: kuivõrd on tema hinnangul tagatud sellises olukorras kohalike omavalitsuste võimalused täita nendele seadusega pandud kohustusi? Ning kolmandaks: kas Mihkel Oviiri hinnangul on kohtuotsuse täitmisega viivitamine praegusel juhul põhjendatud ja vajalik? Tänan!
Aitäh! Juhatuse nimel olen vastu võtnud kaks seaduseelnõu ja kaks arupärimist. Kui seaduseelnõud vastavad Riigikogu kodu- ja töökorra seadusele, otsustab juhatus nende menetlusse võtmise kolme tööpäeva jooksul. Kui arupärimised vastavad sellele seadusele, siis edastan need adressaadile otsekohe. Head kolleegid! Nüüd on hulgaliselt teateid. Riigikogu juhatus on registreerinud Riigikogu liikmed Maret Maripuu ja Paul-Eerik Rummo Eesti Reformierakonna fraktsiooni liikmeteks. Riigikogu juhatus on kinnitanud Riigikogu alatiste komisjonide koosseisud. Riigikogu juhatus on jaotanud Euroopa Liidu asjade komisjoni kohad fraktsioonide vahel. Riigikogu juhatus on kinnitanud Euroopa Liidu asjade komisjoni koosseisu. Riigikogu juhatus on kinnitanud järgmised muudatused Riigikogu alatiste komisjonide koosseisus: esiteks, Riigikogu liikme Tõnis Lukase keskkonnakomisjoni esimeheks ja Riigikogu liikme Karel Rüütli keskkonnakomisjoni aseesimeheks; teiseks, Riigikogu liikme Urmas Klaasi kultuurikomisjoni esimeheks ja Riigikogu liikme Aadu Musta kultuurikomisjoni aseesimeheks; kolmandaks, Riigikogu liikme Kalvi Kõva maaelukomisjoni esimeheks ja Riigikogu liikme Aivar Koka maaelukomisjoni aseesimeheks; neljandaks, Riigikogu liikme Kaja Kallase majanduskomisjoni esimeheks ja Riigikogu liikme Urve Palo majanduskomisjoni aseesimeheks; viiendaks, Riigikogu liikme Rait Maruste põhiseaduskomisjoni esimeheks ja Riigikogu liikme Deniss Boroditši põhiseaduskomisjoni aseesimeheks; kuuendaks, Riigikogu liikme Sven Sesteri rahanduskomisjoni esimeheks ja Riigikogu liikme Rannar Vassiljevi rahanduskomisjoni aseesimeheks; seitsmendaks, Riigikogu liikme Mati Raidma riigikaitsekomisjoni esimeheks ja Riigikogu liikme Aivar Riisalu riigikaitsekomisjoni aseesimeheks; kaheksandaks, Riigikogu liikme Margus Tsahkna sotsiaalkomisjoni esimeheks ja Riigikogu liikme Yana Toomi sotsiaalkomisjoni aseesimeheks; üheksandaks, Riigikogu liikme Marko Mihkelsoni väliskomisjoni esimeheks ja Riigikogu liikme Enn Eesmaa väliskomisjoni aseesimeheks; kümnendaks, Riigikogu liikme Marko Pomerantsi õiguskomisjoni esimeheks ja Riigikogu liikme Kalle Laaneti õiguskomisjoni aseesimeheks. Riigikogu juhatus on võtnud menetlusse järgmised eelnõud ja määranud neile juhtivkomisjonid: esiteks, Eesti Keskerakonna fraktsiooni s.a 6. aprillil algatatud riigivaraseaduse muutmise seaduse eelnõu, juhtivkomisjon – majanduskomisjon; teiseks, Sotsiaaldemokraatliku Erakonna fraktsiooni s.a 7. aprillil algatatud tulumaksuseaduse § 48 muutmise seaduse eelnõu, juhtivkomisjon – rahanduskomisjon; kolmandaks, Isamaa ja Res Publica Liidu fraktsiooni ning Eesti Reformierakonna fraktsiooni s.a 7. aprillil algatatud kasuliku mudeli seaduse, patendiseaduse, tööstusomandi õiguskorralduse aluste seaduse ja riigilõivuseaduse muutmise seaduse eelnõu, juhtivkomisjon – majanduskomisjon; neljandaks, Isamaa ja Res Publica Liidu fraktsiooni ning Eesti Reformierakonna fraktsiooni s.a 7. aprillil algatatud kutseõppeasutuse seaduse ja erakooliseaduse muutmise seaduse eelnõu, juhtivkomisjon – kultuurikomisjon; viiendaks, Eesti Reformierakonna fraktsiooni ning Isamaa ja Res Publica Liidu fraktsiooni s.a 7. aprillil algatatud riigivastutuse seaduse eelnõu, juhtivkomisjon – põhiseaduskomisjon. Riigikogu juhatus on edastanud Vabariigi Valitsuse s.a 17. märtsil esitatud Eesti seisukohad Euroopa Parlamendi ja nõukogu direktiivi eelnõu kohta, mis käsitleb broneeringuinfo kasutamist terroriaktide ja raskete kuritegude ennetamiseks, avastamiseks, uurimiseks ja nende eest vastutusele võtmiseks, Euroopa Liidu asjade komisjonile ning määranud Vabariigi Valitsuse seisukohtade ja eelnõu kohta arvamust andma õiguskomisjoni ja põhiseaduskomisjoni. Arvamuse esitamise tähtaeg on s.a 20. aprill kell 16. Riigikogu juhatus on edastanud Vabariigi Valitsuse poolt s.a 7. aprillil esitatud Eesti seisukohad Euroopa Komisjoni rohelise raamatu suhtes, mis käsitleb Euroopa Liidu riigihankepoliitika ajakohastamist ja Euroopa hanketuru tõhustamist, Euroopa Liidu asjade komisjonile ning määranud Vabariigi Valitsuse seisukohtade ja teatise kohta arvamust andma majanduskomisjoni. Arvamuse esitamise tähtaeg on s.a 14. aprill kell 16. Riigikogu juhatus on edastanud Vabariigi Valitsuse s.a 7. aprillil esitatud Eesti seisukohad Euroopa Parlamendi ja nõukogu määruse eelnõu suhtes, millega muudetakse ühenduse piirieeskirja ja Schengeni lepingu rakendamise konventsiooni, Euroopa Liidu asjade komisjonile ning määranud Vabariigi Valitsuse seisukohtade ja eelnõu kohta arvamust andma põhiseaduskomisjoni. Arvamuse esitamise tähtajaks on s.a 20. aprill kell 16. Riigikogu juhatus on edastanud Vabariigi Valitsuse s.a 7. aprillil esitatud Eesti seisukohad Euroopa Parlamendi ja nõukogu direktiivi eelnõu suhtes, mis käsitleb keskregistrite, äriregistrite või äriühingute registrite sidumist puudutavaid muudatusi Euroopa Liidu direktiivides, Euroopa Liidu asjade komisjonile ning määranud Vabariigi Valitsuse seisukohtade ja eelnõu kohta arvamust andma õiguskomisjoni. Arvamuse esitamise tähtaeg on s.a 20. aprill kell 16. Eelmisel neljapäeval moodustati Kodukandi toetusrühm, säästva energia toetusrühm ning Eesti-Armeenia, Eesti-Hiina, Eesti-Jaapani, Eesti-Suurbritannia, Eesti-Tšehhi ja Eesti-USA parlamendirühm. Täna pärast täiskogu istungi lõppu toimuvad siin saalis järgmiste parlamendirühmade asutamiskoosolekud: Eesti-Slovakkia; Eesti-Austria, Eesti-Poola ja Eesti-Venemaa. Lugupeetud Riigikogu! Täna kohe pärast istungi lõppu toimuvad siin saalis muinsuskaitse ühenduse, saarte ühenduse, Kagu-Eesti saadikurühma ning Ida-Virumaa saadikurühma asutamiskoosolekud. Palun teeme nüüd kohaloleku kontrolli! Kohalolijaks registreerus 94 rahvasaadikut, puudub 7. Head kolleegid, nüüd tuleb meil kinnitada päevakord. Päevakorra projekt on teil laudadel ja panen selle päevakorra kinnitamise hääletusele. Palun hääletada! Päevakorra kinnitamise poolt hääletas 89 Riigikogu liiget, vastuolijaid ja erapooletuid oli 1. Päevakord on kinnitatud. Head kolleegid, tavaliselt on esmaspäeval kavas arupärimistele vastamine. Tänaseks arupärimistele vastamisi kokku lepitud ei olnud ja seetõttu on kõikidel võimalus registreeruda pärast minu haamrilööki sõnavõtuks vabas mikrofonis. Palun! Kõnesoove ei ole. Istung on lõppenud. Istungi lõpp kell 15.14.